
INTRODUCERE

 

 

Un studiu realizat la recomandarea miniştrilor de justiţie din ţările europene arată că, anual, circa 2,5 milioane de copii sunt răpiţi, cumpăraţi sau constrânşi să intre pe piaţa sexului.1 

Această operaţie se desfăşoară în mod organizat, prin activitatea unor reţele complexe, care au ramificaţii aproape în toate ţările lumii.

Există organizaţii specializate, cu “tradiţie” în domeniu, oameni care se ocupă cu livrări de copii de la furnizor la consumator.

Traficul internaţional cu copii aduce acestor organizaţii pedofile profituri imense, ele cifrându-se, potrivit estimărilor Consiliului Europei, la peste 8 miliarde de dolari anual. Numai în America, veniturile încasate de pe urma exploatării copiilor prin prostituţie şi pornografie se ridică la aproximativ cinci miliarde de dolari pe an. Mafia este direct implicată, ajungându-se până la exercitarea de presiuni asupra guvernului american pentru înlesnirea posibilităţilor de eficientizare, dar şi camuflare a acestor activităţi. 

Producţia de filme pornografice în SUA este o industrie gigantică, care alimentează consumul de materiale în care sunt implicaţi copii, între care cei mai mulţi au vârsta între 7-8 ani. Copiii sunt torturaţi, iar apoi, când devin inutilizabili, sunt chiar omorâţi. Alimentarea industriei pornografice cu copii necesită uneori eforturi uriaşe, creând adeseori “dificultăţi” organizaţiilor specializate în colectarea şi achiziţionarea de copii. Se remarcă, în acest sens, terminologia folosită în raporturile dintre furnizor şi consumator, copiii fiind realmente consideraţi o marfă.

 

 



1Revista Română de Sociologie, nr.3-4, Bucureşti, 1999, p.369-382

 

 

Prostituţia juvenilă, care implică peste un milion de copii din Asia, a determinat guvernele acestor ţări să iniţieze măsuri speciale împotriva pedofililor străini şi a făcut ca guvernele unor state occidentale să elaboreze reglementări distincte de incriminare a cetăţenilor lor pentru pedofilie în străinătate.

Germania, de exemplu, se numără printre primele ţări care au introdus în legislaţiile lor aceste reglementări. Belgia, la rândul ei, a luat măsuri severe împotriva pedofililor sau contra acelora care-i obligă pe minori să practice prostituţia.

Pentru a reduce amploarea prostituţiei juvenile din SUA, încă din anul 1993 preşedintele Bill Clinton a semnat un document care reglementează condiţiile în care indivizii sau diferitele organizaţii de traficanţi pot fi urmăriţi penal pentru agresiuni sexuale împotriva copiilor. Dovezile sunt încă foarte greu de administrat, pentru că de cele mai multe ori lipsesc detaliile incriminatoare.

La nivel european, problema se agravează şi datorită creării unui spaţiu fără frontiere, care permite libera circulaţie a persoanelor.

Pe de altă parte, extinderea reţelelor informatice a deschis noi căi în întreaga lume pentru difuzarea prin intermediul reţelei “Internet” a pornografiei infantile.

Acţiunile de identificare, organizate de către instituţiile specializate, nu sunt simple şi se bazează din ce în ce mai mult pe colaborare internaţională. Un exemplu, în acest sens, îl reprezintă acţiunea Poliţiei din septembrie 1998, în Olanda, denumită “Operaţiunea Catedrala”, care a reuşit, prin colaborare internaţională, să intre intr-o astfel de filieră a unei reţele Internet denumită “Clubul Internet Wanderland”, care deţinea peste două milioane de imagini pornografice cu copiii, printre care erau şi imagini cu un copil de numai doi ani.

Produse ale sărăciei, în mare parte, aceşti copii – băieţi şi fete - ale căror corpuri devin “materie primă”, sunt victime ale unei industrii în care sex – turismul este principala sursă de profit.

Primul Congres mondial împotriva exploatării sexuale a copiilor, care a fost organizat la Stokholm în anul 1996, a fost marcat de o atmosferă încărcată, datorată unor evenimente recente: scandalul izbucnit în Belgia privind arestarea a trei pedofili acuzaţi de violarea unui minor de 16 ani, asasinarea unui copil de mai puţin de 10 ani, numeroase atentate la pudoare, deţinerea şi propagarea de materiale pornografice cu copii în diverse ipostaze erotice.

Congresul mondial asupra exploatării sexuale a copiilor, prima manifestare organizată vreodată la asemenea scară pe această temă, a atras mult mai mulţi participanţi decât au prevăzut organizatorii, care s-au văzut depăşiţi de evenimente, în special prin sosirea a 440 de ziarişti din diferite ţări ale lumii, preocupaţi de implicaţiile fenomenului dezbătut.

Forumul care s-a deschis în capitala Suediei a fost considerat ca un adevărat proces, făcut fără nici o concesie, unui comerţ mondial dirijat de cartelurile internaţionale ale criminalilor şi maniacilor sexuali, comerţ care traversează orice frontiere. Pe “banca acuzaţiilor” s-au aflat reţele de pedofili, proxeneţi şi intermediari, patronii barurilor de noapte, ai hotelurilor, ai sex –shop-urilor şi ai altor stabilimente specializate în comercializarea sexului, care sechestrează, supun prin violenţă şi aruncă pe piaţa sexuală mii de copii, care au avut nefericirea să se nască săraci sau să fie răpiţi din familiile lor.

Faţă de această industrie, care aduce ca profit mai multe miliarde de dolari şi care se întinde rapid, cu ajutorul reţelelor informatice, guvernele, agenţiile interguvernamentale, poliţiile naţionale şi organizaţiile nonguvernamentale reprezentate la Stokholm s-au declarat ferm hotărâte să riposteze, pentru a penaliza drastic practicile exploatării sexuale a copiilor, a înăspri pedepsele legale şi a sistematiza procedurile de extrădare.

Primul Congres mondial asupra exploatării sexuale a copiilor, care a durat cinci zile, şi-a propus drept scop organizarea unei represiuni la nivel mondial, fără a lăsa nici o portiţă de scăpare, pentru ca negustorii sexului să nu se simtă nicăieri în siguranţă.

 

  

I. Cadrul internaţional cu privire la lupta contra pornografiei infantile

 

 

· Recomandarea Consiliului Europei nr. 1065 din 1987 privind traficul şi alte forme de exploatare a copiilor 

Recomandarea cere “adoptarea unor legi şi reglementări stricte pentru combaterea pornografiei infantile, armonizarea legislaţiei statelor membre în această problemă” şi invită ferm statele membre de a combate pornografia infantilă, oricare ar fi suporturile (publicaţii, benzi video, reţele Internet).

· Recomandarea Consiliului Europei nr. 1121 din 1990 şi Avizul nr. 186 din 1995 privind drepturile copiilor

Recomandarea cere Comitetului de Miniştri să elaboreze un protocol adiţional la Convenţia Europeană a Dreptului Omului privind drepturile copilului, cu scopul de a le face justiţiabile.

Se enunţă şi necesitatea de a se dezvolta programe de informare şi măsuri preventive şi mai ales:

· de a desemna un mediator pentru copii (ombudsman) sau de a crea o structură specifică în fiecare ţară, la nivel local sau naţional, însărcinată cu informarea copiilor privind drepturile lor, de a-i sfătui şi de a interveni în numele lor;

· de a promova campanii de informarea a copiilor şi a părinţilor lor, dar şi programe educative şi psihologice pentru copii victime ale exploatării sexuale.

· Recomandarea Consiliului Europei nr. 1286 din 1996

Recomandă Comitetului de Miniştri să acorde lucrărilor privind protecţia copiilor şi drepturilor lor o prioritate absolută şi să creeze o structură permanentă, cu o alcătuire multidisciplinară, în stare să trateze toate problemele referitoare la copii.

 

· Rezoluţia Consiliului Europei nr. 1099 privind exploatarea sexuală a copiilor, adoptată la 25 septembrie 1996

Profund indignată şi întristată de crimele comise în Belgia împotriva copiilor, dar şi în multe ţări europene, Adunarea Consiliului Europei aminteşte că exploatarea sexuală a copiilor constituie o încălcare inacceptabilă a drepturile omului.

Adunarea nu a încetat să sublinieze vulnerabilitatea copiilor şi faptul că aceştia “au nevoie de un ajutor, de o protecţie şi de îngrijiri speciale” - Recomandarea 1121(1990).

Adunarea invită statele membre ale Consiliului Europei să-şi unească eforturile, mijloacele şi resursele pentru combaterea prostituţiei, a traficului şi pornografiei infantile, în scopul încetării exploatării sexuale a copiilor şi cheamă la întărirea de urgenţă a cooperării internaţionale.

Adunarea invită statele membre să susţină lucrările de elaborare a unui Protocol facultativ la Convenţia Internaţională a Naţiunilor Unite privind drepturile copiilor cu referire la exploatarea, la prostituţia şi pornografia infantilă.

Adunarea încurajează statele membre să întărească măsurile preventive la nivel naţional şi să adopte, fără întârziere, o legislaţie represivă privind exploatarea sexuală a copiilor, subliniind, în mod special, necesitatea de:

· a include în legislaţia penală naţională principiul extrateritorialităţii urmăririi şi condamnării pentru astfel de crime şi delicte;

· a prevedea termene de prescriere contra crimelor şi delictelor sexuale împotriva minorilor în limite suficient de largi (de cel puţin 20 de ani, cu un termen pentru acţionare de cel puţin cinci ani după împlinirea majoratului);

· a stabili noi infracţiuni penale însoţite de pedepse de descurajare pentru:

a. deţinerea de documente, benzi video şi fotografii pornografice înfăţişând copii;

b. producerea, transportul, difuzarea de documente pornografice înfăţişând minori;

c. difuzarea sau înregistrarea de imagini având un caracter pornografic;

· prevedea clasificarea drept crime a tuturor infracţiunilor sexuale comise asupra copiilor; asemenea infracţiuni nu trebuie, în nici un caz, să fie calificate drept delicte;

· a armoniza, în măsura posibilului, la nivel european, tratamentul aplicat delicvenţilor sexuali în ceea ce priveşte, în special, eliberarea condiţionată, tratamentul psihologic şi controlul social;

· a înscrie în legislaţie faptul ca un minor în vârstă de până la 15 ani nu îşi poate da consimţământul pentru relaţii sexuale cu un adult;

· a acorda asociaţiilor pentru protecţia copiilor, precum şi organizaţiilor neguvernamentale, dreptul de a se declara parte civilă în cazurile de abuz sexual împotriva copiilor.

Adunarea invită statele membre să ia măsuri concrete pentru a pune capăt turismului sexual, prin sancţiuni penale şi administrative împotriva agenţiilor de voiaj (retragerea licenţei, amenzi) şi prin descurajarea candidaţilor la turism sexual, folosind proiectarea de filme în avioanele cu destinaţia ţărilor cu risc, reprezentând gravele prejudicii aduse dezvoltării psihosociale şi fizice a tinerilor victime ale abuzului sexual şi distribuind, la coborârea din avion, pliante despre exploatarea sexuală a copiilor.

Adunarea invită statele membre să coopereze strâns cu alte ţări în care copii şi adolescenţii sunt victime ale exploatării sexuale din partea propriilor conaţionali, luptând astfel, împotriva turismului sexual din alte ţări.

Adunarea preconizează, de asemenea, adoptarea de măsuri în statele membre pentru pregătirea specifică a profesioniştilor aflaţi în relaţii directe cu copiii (educatori, profesori, magistraţi, avocaţi etc.), în vederea protejării minorilor victime ale abuzurilor sexuale. Se preconizează crearea unor unităţi specializate în cadrul poliţiei şi magistraturii.

Adunarea cere statelor membre:

· să includă în programele şcolare informarea asupra riscurilor la care ar putea fi supuşi copiii şi asupra mijloacelor de apărare;

· să invite mass - media să contribuie la formarea unei conştiinţe generale în această problemă şi să adopte regulile deontologice corespunzătoare.

În final, Adunarea reînnoieşte propunerea sa vizând existenţa unui mediator european al copiilor în cadrul Consiliului Europei.

 

· Recomandarea Consiliului Europei 1371 (1998) privind comportamente inumane împotriva copiilor

Promovarea statului de drept constituie o preocupare constantă şi importantă a Consiliului Europei. “Modelul european” are la bază principiul primordial al protecţiei efective a celor mai slabi, în special a copiilor.

Ca urmare a comiterii altor crime şi a noi fapte dramatice, Adunarea consideră necesară o întărire a protecţiei copiilor faţă de atentate, deopotrivă grave şi tot mai frecvente, împotriva drepturilor copiilor şi a integrităţii lor fizice şi psihologice.

Abordând această problematică, se cuvine a se sublinia faptul că, în Convenţia Europeană a Drepturilor Omului nu este menţionat nici un mod de protecţie specifică a drepturilor copiilor. De asemenea, Convenţia privind exercitarea drepturilor copiilor, deschisă pentru semnare la 25 ianuarie 1996, nu cuprinde dispoziţii cu privire la drepturile substanţiale ale copiilor şi nu prevede protejarea acestora.

Există două aspecte esenţiale pentru care este necesară, în Europa, dezvoltarea unei adevărate culturi privind drepturile copiilor:

· precizarea unui sistem de protejare specifică, ca urmare a vulnerabilităţii copiilor şi a discernământului mai slab al acestora;

· evidenţierea juridică, preventivă şi punitivă, pentru adulţii care s-ar putea deda la violenţe sexuale, viol, prostituţie, incest sau comportamente inumane împotriva copiilor.

Adunarea invită statele membre să urmărească introducerea în dreptul şi legislaţiile naţionale a măsurilor de protejare necesare împotriva ameninţărilor specifice care vizează copiii.

În mod special, Adunarea consideră ca deosebit de importantă organizarea unei protecţii juridice şi sociale, deopotrivă de eficiente, a copiilor împotriva:

· pedofiliei (întărirea activităţilor preventive; organizarea unui fişier naţional al condamnărilor definitive pentru pedofilie; organizarea unui tratament medico – psihologic pentru delicvenţi, în timpul încarcerării şi pe durata perioadei de menţinere sub control judiciar; stabilirea unui sistem de cooperare judiciară eficientă între toate ţările aparţinând Consiliului Europei; extinderea procedurilor de reprimare a actelor de pedofilie la “comunităţile de viaţă” sau secte);

· exploatării pornografice a copiilor (măsuri similare cu cele prevăzute mai sus, includerea în dreptul intern, ca delict, a nerespectării dreptului minorilor la intimitate şi la propria lor imagine, inclusiv a familiilor implicate; includerea în noţiunea de delicvenţă a deţinerii şi comerţului cu produse pornografice cu copii);

· prostituării copiilor (calificarea prostituării minorilor sub 15 ani ca act echivalent cu violul sau abuzul sexual; adoptarea de măsuri educative şi punitive împotriva “turismului sexual”, în special în ţările în care acesta este practicat; pregătirea personalului specializat pentru serviciile sociale, poliţie şi justiţie pentru activităţi de reabilitare psihică, morală şi profesională a victimelor tinere; reprimarea celor care organizează şi favorizează formele specifice de prostituţie ale copiilor şi agravarea pedepselor pentru acei care obţin profituri; acordarea de priorităţi absolute pentru alocări bugetare şi de fonduri, interne şi internaţionale, zonelor care se confruntă cu fenomene grave de sărăcie; acordarea unei atenţii deosebite din acest punct de vedere ţărilor aflate în tranziţie către economia de piaţă);

· fenomenelor generate de comportamente inumane contra copiilor săvârşite în cadrul familial (prevenirea acestor situaţii prin preluarea îngrijirii copiilor expuşi; tratarea într-un cadru medico – social adecvat a familiilor în care se manifestă tendinţe şi situaţii de acest fel; formarea de personal specializat şi extinderea activităţilor de prevenire în şcoli şi prin mass – media);

· incestului;

· lipsei unei proceduri penale netraumatizate şi a unor termene adoptate în ceea ce priveşte acţionarea în justiţie;

· utilizări de sterilizări abuzive;

· practicilor discriminatorii şi mutilărilor care afectează tinerele fete (adoptarea de reglementări juridice stabilite în sistemul ONU prin care mutilările sexuale sunt asimilate torturii);

· răpirilor de copii în vederea adoptării .

Adunarea Parlamentară a Consiliului Europei invită Comitetul de Miniştrii:

1. să acţioneze asupra climatului care favorizează înmulţirea acestui tip de delicvenţă, prin elaborarea unei convenţii a Consiliului Europei, deschisă pentru adeziuni exterioare, care să prevadă:

· interzicerea difuzării de imagini, texte şi mesaje cu caracter pedofil atât în presa scrisă, cât şi prin intermediul noilor tehnici de comunicare şi informare, în special prin reţeaua Internet;

· armonizarea calificării drept delictuală, respectiv criminală, a exploatării imaginilor pornografice cu minori, astfel încât să poată fi reprimate deţinerea şi comerţul cu aceste imagini;

· organizarea colaborării în vederea supravegherii şi urmăririi difuzării pe plan intern şi internaţional, indiferent de modul de reproducere şi de utilizare;

· interzicerea codificării mesajelor cu scopul de a ascunde conţinutul lor, pentru a pemite controlul de către autorităţile naţionale de ordine publică şi de aplicare a prevederilor penale.

1. să organizeze cooperarea judiciară între statele membre ale Consiliului Europei pentru sancţionarea recidivei cu caracter sexual şi să elaboreze, împreună cu Adunarea Parlamentară a Consiliului Europei, o convenţie a Consiliului Europei de instituire a registrului de condamnări definitive pentru delicte sau crime împotriva minorilor;

· acest registru va fi plasat sub controlul Preşedintelui Curţii Europene a Dreptului omului de la Strasbourg;

· controlul respectării prevederilor Convenţiei (confidenţialitatea, modul de solicitare a consultărilor şi aplicarea regulilor de amnistie) sunt încredinţate Preşedintelui Curţii Europene a Drepturilor Omului;

· toate detaliile cu privire la condamnările definitive, împreună cu descrierea exactă a reglementărilor procedurale în vigoare, pe baza cărora s-au făcut condamnările, vor fi notificate aceluiaşi preşedinte spre a fi încrise în registrul menţionat;

· comunicarea datelor conţinute în registru poate fi obţinută numai de un organism judiciar sesizat cu urmărirea sau judecarea unor fapte care constituie delicte sau crime împotriva unui minor; orice persoana poate solicita un extras atestând neînscrierea sa în acest registru, atunci când acest extras este necesar la depunerea unei candidaturi pentru angajarea unei persoane într-o activitate directă legată de copiii.

În scopul întăririi măsurilor de prevenire şi de luptă contra producerii, tratamentului, difuzării şi deţinerii unor materiale pornografice folosind copii, Consiliul Europei a luat, la 29 mai 2000, o decizie referioare la lupta contra pornografiei infantile pe Internet.

Statele membre trebuie să ia măsurile necesare pentru ca utilizatorii de Internet să semnaleze autorităţilor cazurile de difuzare a unor documente pornografice care folosesc copii.

Consiliul Europei a elaborat în ianuarie 2001 o propunere de decizie - cadru referitoare la lupta contra exploatării sexuale a copiilor şi pornografiei - Documentul 9093 din 7 mai 2001 privind protecţia minorilor împotriva pornografiei infantile prin Internet

După elaborarea acestei propuneri, statele membre trebuie să ia măsurile necesare pentru ca anumite acte (sau chiar tentativa lor) să fie incriminate. Este vorba despre producţia, distribuirea, difuzarea, transmiterea, achiziţionarea şi deţinerea oricărui material pornografic vizual reprezentând un copil mai mic de 18 ani care participă la un act sexual.

“Suport vizual” se referă la filme, bande video nedevelopate, date stocate pe suport electronic şi susceptibile a fi transformate în imagini. Se face referire la orice reprezentare a unei scene reale sau la o montare.

Textul prevede ca aceste infracţiuni să fie sancţionate în mod adecvat, cu privare de libertate, pedeapsa maximă fiind de un an pentru posesia de documente şi de patru ani pentru celelalte fapte incriminate.

Durata pedepsei maxime poate urca până la 8 ani, în circumstanţe agravante, cum ar fi:

· reprezentarea unui copil mai mic de 10 ani;

· reprezentarea unui copil victima unor acte de violenţă ;

· realizarea unor profituri substanţiale;

· realizarea în cadrul unui organizaţii criminale. 

 

I. Lupta contra pornografiei infantile la nivel naţional

  

ANGLIA ŞI ŢARA GALILOR

Dispoziţiile referitoare explicit la pornografia infantilă sunt cuprinse în două legi: Legea din 1978 referitoare la protecţia copiilor şi Legea din 1988 referioare la justiţia penală.

După intrarea lor în vigoare, aceste legi au fost amendate: câmpul infracţiunilor legate de pornografia infantilă a fost lărgit iar sancţiunile au fost mărite. 

Ultima modificare a celor două texte de lege s-a făcut prin intermediul legii privind justiţia penală şi administraţia judiciară. Adoptată în anul 2000 şi intrată în vigoare în anul 2001, această modificare a mărit sancţiunile.

Conform legislaţiei engleze, copilul reprezintă minorul a cărui vârstă este mai mică de 16 ani.

1. Legea din 1978

Articolul 1 al acestei legi condamnă producţia şi difuzarea, sub orice formă, de fotografii şi “pseudo fotografiilor” indecente a unor copii şi toate operaţiunile prealabile ca: înregistrarea de imagini, autorizarea acestor operaţiuni, publicitatea sau posesia imaginilor în scopul difuzării. 

Cuvântul “fotografie” este folosit în sens larg. El include filme, înregistrări video, negativele unor fotografii, ca şi datele stocate electronic şi susceptibile de a fi convertite în fotografii.

Prin “pseudo – fotografie” se înţelege orice reprezentare care are aspectul unei fotografii.

Legea autorizează instanţa ca, în cazul în care are indicii certe privind existenţa unor astfel de materiale pornografice într-un anumit loc, să ordone percheziţionarea în vederea găsirii lor.

Pedeapsa aplicabilă variază în funcţie de modul în care infracţiunea este judecată (art. 6):

· dacă infracţiunea este judecată după o procedură sumară vinovatul poate fi pedepsit cu amendă, cu o pedeapsă cu închisoarea de până la 6 luni sau cu amândouă cumulate;

· dacă infracţiunea este judecată sub act de acuzare, vinovatul este pasibil de aceleaşi sancţiuni, durata pedepsei cu închisoare putând atinge 10 ani. 

1. Legea din 1988

Prin această lege se introduce o nouă infracţiune – deţinerea unei fotografii indecente a unui copil - sancţionată cu privare de libertate, a cărui durată poate atinge 5 ani.

Legea prevede dreptul acuzatului de a se apăra, dacă are un motiv legitim de a deţine acest document.

Legile din 1959 şi 1964 referitoare la publicaţiile obscene, amendate de mai multe ori de la adoptarea lor, sancţionează punerea în circulaţie a oricărui obiect obscen (înscris, imagini şi înregistrări audiovizuale), oricare ar fi mijlocul utilizat (inclusiv transferul automat de date), indiferent dacă există un scop comercial sau nu.

Prin “obiect” se înţelege orice înscris, orice imagine, orice înregistrare audiovizuală şi orice formă de mesaj susceptibil de a fi citit, văzut sau auzit.

Este considerat ca “obscen” orice mesaj care tinde “să depraveze şi să corupă” persoanele care pot să îl citească, să îl vadă sau să îl audă.

Pedeapsa prevăzută variază, în funcţie de modul în care infracţiunea este judecată:

· dacă este judecată după procedura sumară, sancţiunea maximă constă într-o pedeapsă privativă de libertate de şase luni;

· dacă ea este judecată sub act de acuzare, sancţiunea maximă constă într-o pedeapsă cu închisoarea de trei ani.

Aceste legi se aplică, în mod particular, pornografiei infantile, căci câmpul lor de aplicare este mult mai larg decât cel al legii din 1978 referitoare la protecţia copiilor, care nu incriminează scrierile şi nici înregistrările sonore.

 

AUSTRIA

Articolul 207 din Codul penal, privind sancţionarea reprezentărilor pornografice cu minori, a fost introdus în 1994 şi modificat la sfârşitul anului 1996 şi interzice producţia, difuzarea, oferta, furnizarea şi punerea la dispoziţie, prin orice mijloace, a tuturor formelor de imagini reprezentând un copil cu vârsta mai mică de 14 ani care participă la un act sexual ( constituie infracţiune chiar şi atunci când scenele sunt nereale, fiind suficient ca spectatorii să creadă că actul sexual a avut loc în realitate în momentul realizării imaginilor). 

Faptele enumerate mai sus sunt pedepsite cu închisoarea de până la doi ani.

Aliniatul doi al articolului 207 din Codul penal prevede o pedeapsă cu închisoarea de până la trei ani, când vinovatul acţionează în scopul obţinerii unui câştig sau operează organizat într-o bandă.

Tot prin acelaşi articol, în aliniatul trei, se interzice deţinerea de imagini pornografice reprezentând copii. În acest caz, pedeapsa constă într-o amendă sau o pedeapsă cu închisoarea de până la 6 luni.

Articolul 64 din Codul penal prevede că infracţiunile prevăzute de art. 207 sunt susceptibile a fi urmărite în Austria, chiar dacă ele au fost comise în străinătate. Este suficient ca cel vinovat să fie rezident cu forme legale în Austria.

 

BELGIA

Legea din 13 aprilie 1995 privind traficul cu fiinţe umane şi pornografia infantilă este prima lege care a introdus un sistem de luptă împotriva acestei forme de pornografie. 

Ea a fost modificată prin Legea din 28 noiembrie 2000 privind protecţia penală a minorilor. Intrată în vigoare la 1 aprilie 2001, această lege precizează noţiunea de “minori” ca fiind persoanele care nu au împlinit vârsta de 18 ani.

Articolul 383 bis din Codul penal 

Articolul 383 bis, introdus în Codul penal prin Legea din 1995 şi modificat prin Legea din 28 noiembrie 2000, incriminează: orice expunere, vânzare, închiriere, distribuire sau confecţionare de embleme, obiecte, filme, fotografii, dispozitive ori alt suport vizual care reprezintă poziţii sau acte sexuale cu caracter pornografic, implicând sau reprezentând minori, sau comerţul, distribuirea, fabricarea, deţinerea, importul acestora. Asemenea fapte sunt pedepsite cu închisoarea de la 5 la 10 ani şi cu o amendă de la cinci sute la zece mii de franci.

Oricine, cu deplină cunoştinţă, posedă embleme, obiecte, filme, fotografii, dispozitive sau alte suporturi vizuale care reprezintă poziţii sau acte sexuale cu caracter pornografic, implicând sau reprezentând minori, poate fi condamnat la o pedeapsă cu închisoarea de la o lună la 1 an şi o amendă cuprinsă între o sută şi o mie de franci.

Infracţiunea prevăzută mai sus se pedepseşte cu închisoarea de la 10 la 15 ani şi o amendă de la cinci sute de franci la cincizeci de mii de franci, dacă ea constituie un act de participare la activitatea principală sau accesorie a unei asociaţii sau societăţi, indiferent dacă cel vinovat are sau nu calitatea de conducător.

Confiscarea specială prevăzută de articolul 42 (confiscarea de obiecte sau de lucruri care au servit pentru comiterea acestei fapte sau care erau destinate pentru a comite fapta) poate fi aplicată infracţiunilor descrise mai sus.

Legiuitorul nu a prevăzut care sunt suporturile vizuale şi a exclus suporturile sonore. În schimb, expresia “alte suporturi vizuale” permite lărgirea sferei, în cazul apariţiei de noi suporturi vizuale.

Legea din 13 aprilie 1995 a modificat Codul de procedură penală, prin inserarea unei reguli de extrateritorialitate, permiţând urmărirea în Belgia, a cetăţenilor belgieni sau a străinilor care se află pe teritoriul ţării, care au comis infracţiuni sexuale în străinătate (în special cele prevăzute de art. 383 bis).

 

 

DANEMARCA

Începând cu anul 1980, articolul 235 din Codul penal pedepseşte difuzarea intenţionată, cu caracter comercial sau nu, şi fapta de a procura fotografii, filme sau alte asemenea documente, cu caracter obscen şi reprezentând copii (minori cu vârsta mai mică de 14 ani).

Sancţiunea iniţială a acestei infracţiuni era o amendă sau o pedeapsă cu închisoarea de până la 6 luni. Această sancţiune a fost mărită prin Legea de modificare a Codului Penal din 31 mai 2000, pedeapsa cu închisoarea putând atinge doi ani, în cazul infracţiunii de difuzare.

Legea din 31 mai 2000 modifică Codul penal, şi în special infracţiunile de exploatare sexuală a copiilor. Agravanta sancţiunii prevăzute de noua lege se aplică infracţiunilor de difuzare.

Legea din 21 decembrie 1994 referitoare la lupta contra pornografiei infantile a adăugat un nou aliniat la articolul 235 din Codul penal.

Intrată în vigoare la 1 martie 1995, această dispoziţie pedepseşte simpla deţinere a unei fotografii, a unui film sau a altor documente asemănătoare reprezentând un copil mai mic de 14 ani întreţinând relaţii sexuale.

Legea din 31 mai 2000 a introdus în Codul penal un nou articol, 230, care sancţionează fapta de a realiza fotografii cu caracter obscen, de realizare de filme ori de operaţiuni similare, având ca subiect un minor, când documentele sunt realizate pentru a fi difuzate. Sancţiunea constă într-o pedeapsă cu închisoarea de până la 2 ani. 

Când există circumstanţe atenuante (vinovatul nu cunoştea vârsta victimei), pedeapsa constă într-o amendă.

 

ELVEŢIA

Art. 197 din Codul penal, intrat în vigoare în octombrie 1992, comportă mai multe aliniate relative la pornografia infantilă.

Guvernul federal a depus la 10 mai 2000, un proiect de lege care prevede sancţionarea simplei deţineri de documente pornografice reprezentând copii. În prezentarea făcută proiectului, Consiliul federal arată că şi posesia de documente virtuale trebuie pedepsită, în măsura în care acestea reprezintă copii

Articolul 197 din Codul penal încriminează pe cel ce expune o persoană mai mică de 16 ani. De asemenea, punerea la dispoziţia unui minor a oricăror lucruri scrise, înregistrări sonore sau vizuale, imagini sau alte obiecte pornografice sau de reprezentare pornografică ori difuzarea la radio sau televizor se pedepseşte cu închisoare sau amendă.

Dispoziţiile amintite au în vedere orice fel de suport, vizual sau sonor, inclusiv suportul electronic.

În cazul în care se stabileşte scopul obţinerii de foloase materiale, instanţe este obligată să aplice atât pedeapsa cu închisoarea cât şi amenda.

 

GERMANIA

Codul penal, în partea referitoare la infracţiunile sexuale, defineşte copilul ca fiind minorul a cărui vârstă este mai mică de 14 ani.

Articolul 184 al Codului penal, modificat în 1993 şi în 1997, pedepseşte producţia şi difuzarea, sub toate formele, a “înscrisurilor pornografice” care au ca obiect “abuzurile sexuale” asupra copiilor.

Deşi sintagma “abuz sexual” corespunde unei definiri restrictive a pornografiei infantile, instanţele interpretează această expresie, în manieră extensivă şi consideră, de exemplu, ca fiind pornografice, fotografiile reprezentând copii goi. 

Operaţiunile prealabile difuzării ca: importul, predarea, deţinerea şi publicitatea constituie de asemenea infracţiuni.

Toate aceste infracţiuni sunt pedepsite cu închisoarea de la trei luni la cinci ani.

Aliniatul patru al articolului 184 din Codul penal prevede ca agravantă atunci când actul sexual reprezentat reproduce un fapt real sau asemănător cu “realitatea” şi când vinovatul acţionează în vederea obţinerii unui câştig sau este membrul unui grup organizat care se ocupă cu fabricarea sau difuzarea de documente pornografice. În asemenea cazuri, durata pedepsei cu închisoarea este cuprinsă între şase luni şi zece ani. În plus, câştigurile obţinute din infracţiune sunt confiscate.

Aliniatul cinci al art. 184, pedepseşte simpla deţinere, precum şi fapta de a încerca a procura sau furniza unei terţe persoane documente pornografice reprezentând copii. În acest caz, sancţiunea aplicată constă într-o pedeapsa cu închisoarea de până la un an sau amendă. Şi în acest caz documentele sunt confiscate.

Articolul 11-3 din Codul penal asimilează “înscrisurilor” înregistrările sonore sau vizuale, datele stocate electronic, fotografiile şi, în general, orice alte reprezentări.

 

ITALIA

Legea nr. 269 din 3 august 1998, denumită şi legea anti-pedofilie, inserează în Codul penal diferite articole referitoare la pornografia infantilă. Acestea se aplică tuturor minorilor, indiferent de vârsta lor.

Articolul 600 din Codul penal 

Articolul 600 din Codul penal referitor la exploatarea minorilor incriminează expunerile pornografice, producerea şi comercializarea de documente pornografice. Sancţiunea constă în închisoare de la 6 luni la 20 de ani şi o amendă între cincizeci de milioane şi cinci sute de milioane de lire.

Distribuirea, difuzarea sau publicitatea acestor documente prin orice mijloace sunt sancţionate cu închisoarea de la 1 an la 5 ani şi o amendă de la cinci la o sută de milioane de lire.

Aceeaşi sancţiune se aplică şi infracţiunii de distribuire sau difuzare de informaţii pentru racolarea de minori în vederea exploatării sexuale. 

Se sancţionează, de asemenea, şi cesionarea, chiar şi cu titlu gratuit, de documente pornografice a căror realizare presupune exploatarea minorilor, cu închisoare de maxim trei ani sau o amendă care variază între trei şi zece milioane de lire.

Fapta de a procura sau de a deţine, în cunoştinţă de cauză, de astfel de documente este sancţionată cu închisoarea de maxim trei ani sau o amendă de cel puţin trei milioane de lire.

Articolul 600 al Codului penal prevede sporirea pedepselor dacă minorii au mai puţin de 14 ani. Sporirea pedepsei poate varia între o jumătate şi două treimi din pedeapsa de bază.

Articolul 604 din Codul penal prevede că infracţiunile privind pornografia infantilă sunt susceptibile a fi urmărite în Italia, când ele sunt comise în străinătate de către un cetăţean italian.

 

SPANIA

Începând cu intrarea în vigoare a noului Cod penal, la 24 mai 1996, folosirea unui minor pentru producerea de documente pornografice face obiectul art. 189.

Indiferent care ar fi natura documentelor realizate, infracţiunea este sancţionată cu închisoarea de la unu la trei ani.

Legea organică nr.11 din 3 aprilie 1999 a modificat acest articol şi a extins sfera de sancţionare şi la fabricarea de documente pornografice, finanţarea acestei activităţi, cât şi la producţia, vânzarea şi distribuirea acestor documente. Tot prin aceeaşi lege, deţinerea de asemenea documente este deopotrivă pasibilă de o sancţiune, mai puţin severă.

Sancţiunea este agravată în situaţia în care vinovatul face parte dintr-un grup organizat care se ocupă cu fabricarea sau difuzarea de documente pornografice reprezentând minori.

Instanţa este ţinută să ia în considerare şi infracţiunile de acelaşi tip comise în străinătate, pentru a califica autorul drept recidivist şi a explica sancţiuni mai aspre.

 

STATELE UNITE ALE AMERICII

Pornografia infantilă este pedepsită la nivel federal, dar şi la nivelul fiecărui stat în parte. În cele ce urmează ne vom referi numai la reglementările federale. Aceste reglementări constau într-o succesiune de texte, începând din anul 1977.

De-a lungul timpului sancţiunile au fost mărite, iar câmpul infracţiunilor a fost lărgit. Astfel, vârsta până la care se consideră o persoană a fi “copil” s-a stabilit la 18 ani, simpla deţinere a unei reprezentări pornografice cu minori este considerată infracţiune şi definirea pornografiei infantile a fost modificată, pentru a se include şi imaginile virtuale.

Art. 2251 din Codul federal condamnă producţia de imagini pornografice a unui copil mai mic de 18 ani, cât şi orice publicitate făcută acestor imagini.

Sunt sancţionate, de asemenea, toate operaţiile premergătoare producţiei, indiferent că ele sunt directe, ca: angajarea, utilizarea, convingerea, incitarea sau constrângerea unui minor de a presta un astfel de comportament sau indirecte, cum ar fi acţiunea de a transporta un minor, având cunoştinţă că aceasta va fi folosit în scopul producerii de imagini pornografice.

Aceste infracţiuni sunt calificate ca infracţiuni de exploatare sexuală copiilor, chiar şi în situaţiile în care scenele nu sunt reale, ci simulate.

Infracţiunile definite de art. 2251 (şi tentativele corespunzăoare) sunt pedepsite cu amendă, o pedeapsă cu închisoarea cuprinsă între zece şi douăzeci de ani, sau cu amândouă cumulate.

În caz de recidivă, sancţiunea constă într-o pedeapsă cu închisoarea cuprinsă între 15 şi 30 de ani, pentru o primă recidivă, şi poate depăşi 30 de ani pentru mai multe recidive

Articolul 2252 din Codul federal condamnă difuzarea sub toate formele, inclusiv informatice, şi deţinerea de imagini pornografice, reprezentând scene reale sau simulate, realizate cu participarea efectivă a unui minor. Infracţiunea se pedepseşte cu închisoare, amendă sau cu amândouă cumulate. Durata maximă a pedepsei cu închisoarea este de:

· cinci ani pentru infracţiunile de simplă deţinere;

· cincisprezece ani pentru celelalte infracţiuni.

Recidiviştii suferă o pedeapsă agravată. Ei sunt pasibili de o amendă şi de o pedeapsă cu închisoarea care este cuprinsă:

· între doi şi zece ani pentru simpla deţinere;

· între cinci şi treizeci de ani pentru celelalte infracţiuni.

În 1996, Legea privind prevenirea pornografiei infantile a adăugat art. 2252 A, care se referă la imaginile rezultate din montaje sau alte transformări şi la imaginile virtuale. Sancţiunile sunt identice cu cele prevăzute la art. 2252.

Victimele acestor infracţiuni pot obţine, pentru repararea prejudiciului, o indemnizaţie în sumă totală de cel puţin 50.000 de dolari şi, de asemenea, rambursarea tuturor cheltuielilor necesare efectuate (îngrijire medicală, psihoterapie, pierderea unor eventuale venituri etc).

 

ROMÂNIA

Înainte de 1989, în ţara noastră, agresiunea sexuală a copiilor era un fenomen complect necunoscut opiniei publice. Oficial nu existau statistici privitoare la abuzul sexual asupra copiilor. 

Categoria de copii cea mai expusă o reprezintă copiii străzii.

În general, copii nu sunt înclinaţi spre astfel de relaţii, dar decât să doarmă pe podele îngheţate, preferă să se prostitueze pentru a avea căldură, haine şi hrană. Ei nu consideră că sunt exploataţi, prostituţia fiind pentru ei un mod de “a supravieţui”.

Potrivit art. 30 din Constituţie, “ libertatea creaţiilor de orice fel” este inviolabilă. 

Libertatea de exprimare este limitată de prejudicierea demnităţii, onoarei, vieţii particulare a unei persoane şi de dreptul la propria imagine.

În acest sens, sunt interzise manifestările obscene, contrare bunelor moravuri (art. 30 alin.7 din Constituţie). Exerciţiul acestor libertăţi comportă datorii şi responsabilităţi, potrivit unor formalităţi, condiţii, restrângeri sau unor sancţiuni prevăzute de lege, care constituie măsuri necesare într-o societate democratică, pentru securitatea publică, apărarea ordinii şi prevenirea infracţionalităţii, protecţia sănătăţii sau a moralei, protecţia reputaţiei sau drepturilor altora etc.

În baza Declaraţiei universale a drepturilor omului, a pactelor internaţionale, Adunarea Generală ONU a adoptat, la 20 noiembrie 1989 Convenţia cu privire la drepturile copilului, pe care România a ratificat-o prin Legea nr. 18 din 27 septembrie 1990.

În art. 13 al Convenţiei se arată că, minorul are dreptul la libertatea de exprimare. Exercitarea acestui drept poate fi supusă restricţiilor, dar numai acelora care sunt prevăzute de lege şi care sunt necesare:

· pentru respectul drepturilor sau reputaţia altora, sau

· pentru protecţia securităţii naţionale, ordinii, sănătăţii şi moralei publice.

Potrivit art. 34 al Convenţiei, statele părţi se angajează să:

· protejeze copilul contra oricărei forme de exploatare sexuală;

· pentru a preveni incitarea sau constrângerea unui copil de a fi implicat într-o activitate sexuală ilegală;

· pentru a preveni exploatarea copiilor în scopul producţiei de materiale cu caracter pornografic.

Corupţia sexuală

Sub această denumire sunt incriminate în art. 202 al Codului penal actele cu caracter obscen săvârşite asupra unui minor sau în prezenţa unui minor. Asemenea fapte sunt pedepsite cu închisoare de la trei luni la doi ani sau cu amendă.

Nu interesează dacă actele se comit în public (în care caz va fi concurs de infracţiuni, ultrajul contra bunelor moravuri şi tulburarea liniştii publice) sau în particular.

Pentru existenţa infracţiunii, este necesar să se săvârşească anumite acte cu caracter obscen. Actele cu caracter obscen pot consta în diferite fapte, gesturi, atitudini prin care se dezvăluie sau se sugerează aspecte intime ale vieţii sexuale.

Pentru întregirea laturii obiective este necesar ca acţiunea să se comită în prezenţa unui minor. Actul este comis asupra unui minor când autorul se foloseşte de corpul copilului pentru realizarea de acte obscene.

Acţiunea penală se pune în mişcare din oficiu. Cercetarea o efectuează organele de poliţie, iar judecarea în primă instanţă revine judecătoriei.

 

 

CONCLUZII

 

Exploatarea sexuală a copiilor, în strânsă legătură cu pedofilia şi prostituţia juvenilă, reprezintă în prezent un fenomen în expansiune în România şi în alte părţi ale lumii, împotriva căruia trebuie mobilizate toate resursele comunităţii, prin colaborarea unitară a organizaţiilor guvernamentale şi nonguvernamentale, cu sprijinul diverselor instituţii de control social de la nivel naţional şi internaţional.

Guvernul a discutat într-o primă lectură pe date de 21 august 2001 Proiectul de lege privind prevenirea şi combaterea traficului de persoane. Textul proiectului arată că ”se instituie infracţiune de trafic de persoane, recrutarea, transferarea, cazarea unei persoane prin ameninţare sau prin violenţă, prin răpire, fraudă ori înşelăciune, abuz sau profitând de imposibilitatea persoanei de a-şi exprima voinţa sau de a se apăra, în scopul exploatării acesteia”. Infracţiunea de trafic de persoană, ca şi infracţiunea de trafic de minori, în cazul în care persoana are între 15 şi 18 ani, se pedepseşte cu închisoare de la trei la doisprezece ani şi interzicerea unor drepturi. 

Dacă fapta a fost săvârşită asupra unei persoane care nu a împlinit vârsta de 15 ani, pedeapsa este închisoarea de la 5-15 ani şi interzicerea unor drepturi.

În situaţia în care traficul de minori a condus la moartea sau la sinuciderea victimei, pedeapsa este închisoarea de la 5 la 25 de ani sau detenţiunea pe viaţă.

Proiectul nu înlătura răspunderea penală a făptuitorului, în cazul în care există acordul persoanei traficate. Dacă traficul a fost organizat de o reţea, pedeapsa va fi sporită cu trei ani.

Proiectul va avea în vedere şi infracţiunea de pornoghrafie infantilă, expunerea, vânzarea, răspândirea de materiale cu caracter pornografic, care implică minori sub 16 ani şi care se pedepseşte cu detenţiunea de la 2 la 7 ani. De asemenea, se va aplica o pedeapsă cu închisoarea, de la 3 la 12 ani, şi persoanei care a permis cu bună ştiinţă intrarea sau rămânerea pe teritoriul ţării a unor cetăţeni străini supuşi traficului de persoane. 

